Besøksrekord for Bygg Reis Deg!

43.592 besøkende tok turen til årets Bygg Reis Deg i Norges Varemesse på Lillestrøm. Det er en oppgang på 1.057 fra forrige messe i 2017.

*Jeg har lyst til å rette en stor takk til alle utstillerne i år. Det er deres innsats og energi som skaper en fantastisk møteplass for hele byggenæringen, sier administrerende direktør Gunnar Glavin Nybø.*

Strukturen på årets messe var ny, og fulgte rekkefølgen i en byggeprosess; fra planlegging og tidligfase, til området for verktøy og alt annet man trenger for utførende aktører.

*Vi er godt fornøyd med at vi endret strukturen på denne måten slik at det ble enklere å orientere seg gjennom utstillerområdene, sier Nybø. Videre forteller han at verktøyhallen (hall E) har vært spesielt spennende med gode aktiviteter og mange mennesker.*

Nybø har fått mange positive tilbakemeldinger om at utstillerne er fornøyd og at kvaliteten på de besøkende har vært høy. Bygg Reis Deg arrangøren er allerede i gang med forberedelsene til neste messe og jobber nå med evalueringen.

*Mye har fungert bra i år, men som med alt annet er vi på jakt etter hva vi kan gjøre bedre slik at vi kan fortsette vår positive utvikling. Vi skal ta vare på det som er bra og ser på viktige elementer som må videreutvikles og hvilke nye aktiviteter vi skal igangsette for å kunne levere enda bedre om 2 år. Vi er stolte og glade etter 4 spennende og innholdsrike dager, men er allerede godt i gang med evalueringsarbeidet, sier en entusiastisk Nybø, som allerede har åpnet salget av standplasser til neste messe som avholdes 20-23 oktober 2021.*

Også utstillerne gir gode tilbakemeldinger.

*Børre Olsen fra Glava forteller at opplevelsen av årets messe har vært superbra. - Det har vært overraskende mye trøkk på dagene og mange interesserte proffkunder. Dette er bra for bedriften vår! Thomas Halvorsen fra Optimera Montér sitter med samme følelse. -Vi har fått mange nye kunder, hatt mange leverandørmøter og vi er svært fornøyde med vår deltagelse! Vi har hatt besøk av 1500 kunder og vi merker stor variasjon av besøkende.*

Fakta om årets Bygg Reis Deg:

Bygg Reis Deg ble i gjennomført for 28.gang, 16-19 oktober på Norges Varemesse i Lillestrøm. Årets messe gikk over 4 dager og samlet et rekordstort publikum på 43.592 besøkende. De 530 utstillerne fra 19 nasjoner dekket et netto areal på 20.500 kvadratmeter fordelt ute og i de 5 utstillingshallene. Det ble presentert mer enn 250 seminarinnlegg under navnet, Det Norske Byggemøtet 2019.